SKRIFTLIG FORESPØRGSEL E-3902/00

af Erik Meijer (GUE/NGL) til Kommissionen

(13. december 2000)

Om: Bedre muligheder for brandsikring og -bekæmpelse i tunneler

1. Er det Kommissionen bekendt, at det nederlandske institut for brandsikring og katastrofebekæmpelse (Nibra) nærer den opfattelse, at brandmænd ikke kan slukke brande i tunneler, fordi røgen hindrer dem i at se noget, fordi temperaturen er for høj, og fordi det på grund af eksplosionsfaren vil være uforsvarligt at bevæge sig ind i tunnelen (beretning i Rotterdams Dagblad den 20. november 1997)?

2. I hvilket omfang finder Kommissionen, at de delvis tunnelførte strækninger, som i øjeblikket er under anlæggelse for højhastighedslinjen Köln-Frankfurt gennem Taunusbjergene og Westerwald i Tyskland, og som er projekteret for højhastighedslinjen Amsterdam-Bruxelles under tørvemoseområdet øst for den nederlandske by Leiden, egner sig til tog fremført med høj hastighed?

3. Med hvilken multiplikationsfaktor øges risikoen for tab af menneskeliv, såfremt tog fremført med høj hastighed bliver afsporet eller bryder i brand i en tunnel?

4. Finder Kommissionen det acceptabelt, at transporten af farligt gods, som førhen systematisk blev henlagt til strækninger uden tunneler, nu i stigende grad foregår via vej- og jernbanetunneler? Er det forsvarligt at lade transport af farligt gods omlægge fra landevej og vandveje og fremover foregå med tog gennem tunneler af hensyn til hastigheden i transporterne?

5. Opfylder alle nye tunneler, som er i brug, under anlæggelse og projekteret, kvalitetskravene for Kanaltunnelen mellem England og Frankrig, hvor der foruden to adskilte tunnelrør til togene også forefindes et tredje tunnelrør som flugtvej, hvor togpassagerer kan redde sig ud af ved brand?

6. Hvad agter Kommissionen at foretage for at højne sikkerheden og f.eks. ved at gøre en meget stor tunneldiameter obligatorisk, ved at lade montere store sprinkleranlæg, som kan frembringe et tæt tæppe af vand, ved at gøre det obligatorisk at anlægge flugtvejstunneler parallelt med eksisterende og nye tunneler, ved så vidt muligt at begrænse længden af nye tunneler eller ved generelt at lægge en dæmper på anlæggelsen af tunneler?

Svar afgivet på Kommissionens vegne af Loyola de Palacio

(1. marts 2001)

Det er rigtigt, at tunneler er betydeligt farligere end åbne vejstrækninger ved større brande. Redningsmandskabet skal være meget hurtigt fremme på brandstedet for at kunne gribe ind i tide; det har omkring ti minutter.

Men Kommissionen råder ikke over de nøjagtige informationer om, hvor meget større risikoen er, som det ærede medlem efterlyser. De data, den for øjeblikket har til sin rådighed, viser, at der i dag er tale om, at antallet af dødsofre ved alle former for ulykker taget under ét varierer mellem nul og tyve for hver milliard kilometer, der tilbagelægges.

Kommissionen skønner, at sikkerheden ikke udgør nogen begrundelse for at give afkald på at anlægge nye tunneler eller overdækkede vejstrækninger, såfremt de forsynes med det sidste nye sikkerhedsudstyr og opfylder de mest avancerede anlægsbestemmelser.

Foranlediget af ulykkerne i 1999 og 2000 er Kommissionen nu i gang med en nøjagtig opgørelse over gældende love og normer for jernbane- og vejtunneler i medlemsstaterne. Den forbereder desuden en række forskrifter til vedtagelse i de relevante internationale instanser.

Oversigten vil gøre det muligt at vurdere, hvilke fordele der kan opnås ved harmoniserede bestemmelser på europisk plan, såvel for jernbanetunnelers som for vejtunnelers vedkommende.

Kommissionen vil ligeledes holde vågent øje med sikkerhedsforanstaltningerne ved alle de infrastrukturarbejder, der indbefatter tunnelstrækninger og får tilskud fra EF, bl.a. over budgetterne for de transeuropæiske transportnet.

Hvad angår transport af farlige stoffer, har Kommissionen støttet OECD's indsats for at opstille en metode til at sammenligne risikoen ved alternative linjeføringer og transportformer. Ved en sådan sammenligning kunne det godt vise sig, at tunnelstrækninger i adskillige tilfælde ikke er mere risikable end de andre mulige linjeføringer.